•Ietekmes novērtējums

(1)pamatscenārijs — ES nerīkojas saistībā ar lauksaimniecības strukturālajiem datiem — šā risinājuma rezultātā datu vākšana nonāktu dalībvalstu kompetencē, kas izraisītu daudzas dažādas pieejas un kvalitātes pakāpes;

(2)Regulas (EK) Nr. 1166/2008 pagarināšana — ar šo risinājumu tiktu turpināts status quo;

(3)vienots tiesiskais regulējums visai lauksaimniecības statistikai — saskaņā ar šo risinājumu visu lauksaimniecības statistikas datu vākšana tiktu integrēta vienā jaunā pamatregulā;

(4)lauksaimniecības statistikas divpakāpju integrācija — divos atšķirīgos posmos izveidojot divas jaunas pamatregulas, šis risinājums ļautu saglabāt 3. risinājuma sniegtās priekšrocības, vienlaikus palielinot elastīgumu un risinot laika trūkuma jautājumu.

Tiesību akti statistikas jomā galvenokārt ir administratīvi tiesību akti, kas skar datu lietotājus (lielākoties Komisijas dienestus, kas izstrādā politiku), datu sagatavotājus (VSI) un datu respondentus (lauksaimniekus). Tāpēc to tiešā ekonomiskā, sociālā un vides ietekme ir ierobežota. Galvenās ieinteresēto personu tiešās izmaksas ir saistītas ar pielāgošanos jaunām statistikas un tehniskām sistēmām. Sagaidāms, ka vidējā termiņā līdz ilgtermiņā modernizācijas pasākumi radīs nedaudz mazāku slogu un izmaksu ietaupījumus. Lielākā daļa ietaupījumu rastos, pateicoties mazākām Regulas (ES) Nr. 2018/1091 aptvēruma prasībām. Statistikas izmaksas ir jāsamēro ar tās ieguvumiem sabiedrībai, kā arī ar izmaksām, kas rodas, ja nav pieejama statistika vai ja ir pieejama tikai zemas kvalitātes statistika.

Ietekmes novērtējumā tika konstatēts, ka EASS kā vēlamais risinājums galu galā būtu jāietver trīs regulās. Divas no šīm regulām būtu jaunas un aizstātu vairākas vecākas ES regulas par lauksaimniecības statistiku. Pirmā no tām — Regula (ES) 2018/1091 par lauku saimniecību integrētu statistiku (IFS), kas attiecas uz datiem par lauku saimniecību struktūru, augļu dārziem un vīna dārziem, — tika pieņemta 2018. gadā. Otrā ir šis priekšlikums regulai par statistiku par lauksaimniecības ielaidi un izlaidi (SAIO), kas attiecas uz lauksaimniecības nozares ielaidi un izlaidi, — lauksaimniecisko ražošanu (kultūraugi un dzīvnieki), tostarp bioloģisko lauksaimniecību, lauksaimniecības produktu cenām, barības vielām un augu aizsardzības līdzekļiem. Trešā regula, kā minēts ietekmes novērtējumā, attieksies uz grozījumiem Eiropas Parlamenta un Padomes Regulā (EK) Nr. 138/2004 par ekonomikas pārskatiem Kopienas lauksaimniecībā (EAA). Tā kā EAA pēc būtības ir nacionālo kontu un makroekonomikas satelītkonts, to integrācija jaunajās pamatregulās netika ierosināta. Tā vietā tika ierosināts uz tiem joprojām attiecināt neatkarīgus tiesību aktus, kā tas ir bijis, kopš EAA regula vispirms stājās spēkā 2004. gadā, un tos modernizēt vienlaikus ar SAIO izstrādi.

•Normatīvā atbilstība un vienkāršošana

Priekšlikums ir daļa no Lauksaimniecības statistikas stratēģijas 2020. gadam un turpmākajam laikposmam, kas ir nozīmīga programma Eiropas Savienības lauksaimniecības statistikas modernizēšanai, ko īsteno Eiropas Komisija ciešā sadarbībā ar ES dalībvalstīm. Jo īpaši stratēģijas mērķis ir racionalizēt un uzlabot EASS; to atbalsta arī Eiropas Statistikas sistēmas komiteja, tā ir daļa no Normatīvās atbilstības un izpildes programmas (REFIT) un tās mērķis ir racionalizēt un uzlabot EASS.

Lauksaimniecības statistikas pamatā patlaban ir vairāki atšķirīgi tiesību akti un nolīgumi. Tie visi būtu jāapvieno, lai izveidotu sistemātisku pieeju. Tas vienkāršos sistēmas, ko izmanto, lai savāktu statistikas datus. Ir arī plānots atļaut izmantot dažādus datu avotus, tostarp tālizpēti, tādējādi samazinot respondentu slogu.

Šis priekšlikums attiecas uz kopējo lauksaimniecisko ražošanu (kultūraugi un dzīvnieki), tostarp bioloģisko lauksaimniecību, lauksaimniecības produktu cenām, barības vielām un augu aizsardzības līdzekļiem. Tas attiecas uz lauksaimniecības ielaidi (sēklu, pesticīdu, barības u. c. cenām) un izlaidi (augkopības un lopkopības produkciju un cenām). Datus var vākt no lauku saimniecībām, administratīviem avotiem, starpniekiem (piena pārstrādes uzņēmumiem u. c.), vairumtirdzniecības struktūrām un tirgus organizācijām, un tie bieži vien ietver noteiktu skaitu ekspertu novērtējumu. Saskaņota regulējuma ieviešana jo īpaši ļaus izstrādāt integrētu tiesisko uzbūvi, kā arī labāk plānot un saskaņot apsekojumus un citas datu vākšanas.